03/02/2017 | Administración LocalMunicipal
Ames
Aprobación definitiva da modificación da Ordenanza fiscal reguladora da taxa pola prestación de servizos complementarios educativos e de conciliación da vida familiar e laboral do Concello de Ames

En sesión plenaria celebrada o 24 de novembro de 2016 prestouse aprobación provisional á modificación da Ordenanza fiscal reguladora da taxa pola prestación de servizos complementarios educativos e de conciliación da vida familiar e laboral do Concello de Ames, así como ao texto íntegro modificado desta. Dito acordo de aprobación provisional foi sometido a exposición pública por prazo de 30 días hábiles, no Boletín Oficial da Provincia núm.227, de 30 de novembro de 2016, e nos xornais “El Correo Gallego” e “La Voz de Galicia”, do 30 de novembro de 2016, sen que durante o referido prazo fora presentada ningunha reclamación. De conformidade ao acordo plenario de 24 de novembro de 2016, ao non terse presentado ningunha reclamación durante o prazo de exposición pública, o acordo de aprobación provisional quedou elevado a definitivo de maneira automática. En cumprimento do previsto no artigo 70.2 da Lei 7/1985, de 2 de abri, reguladora das bases do réxime local, así coma no artigo 17.4 do Real decreto lexislativo 2/2004, de 5 de marzo, polo que se aproba o texto refundido da Lei reguladora das facendas locais, publícase o texto íntegro da citada modificación, que queda aprobada definitivamente. O artigo 7 queda coa seguinte redacción: A solicitude de bonificación de taxas deberá facerse por escrito no momento de presentar a solicitude do servizo (matrícula ou preinscrición, segundo o programa), ou no momento da renovación. De existir cambios na situación socioeconómica do solicitante que inflúa na resolución da bonificación, estarase ao procedemento previsto no artigo 9.1 Darán dereito a bonificación total nas taxas: 1. Casos de emerxencia social, que conten con resolución do Concello de Ames, tendo en conta o previsto no artigo 11.7 da Ordenanza Fiscal Xeral de xestión, recadación e inspección dos tributos e doutros ingresos de dereito público do Concello de Ames e o regulamento de emerxencia social do Concello de Ames.2. Unidades familiares cunha renda per cápita igual ou inferior ao 25% do IPREM anual*. (*) IPREM anual: Indicador público de renda de efectos múltiples. Terase en conta o IPREM anual do exercicio ao que corresponda a declaración do IRPF, ou, no caso de non ser obrigada a súa presentación ou non ter datos sobre esta declaración, ao exercicio no que se solicite o servizo. Darán dereito a unha bonificación do 50% nas taxas: 1. Familia numerosa de categoría especial, segundo a súa definición contemplada na Lei 40/2003, de 18 de novembro, de protección ás familias numerosas.2. Unidades familiares cunha renda per cápita igual ou inferior ao 50% do IPREM anual. (*) IPREM anual: Indicador público de renda de efectos múltiples. Terase en conta o IPREM anual do exercicio ao que corresponda a declaración do IRPF ou, no caso de non ser obrigada a súa presentación ou non ter datos sobre esta declaración, ao exercicio no que se solicite o servizo.3. Aquelas unidades familiares que, sen estar en situación de emerxencia social, no lugar do certificado de entidade bancaria do saldo medio, acheguen coa declaración xurada do artigo 11.5.2 b) da OFX, un informe social no que se acredite (de forma conxunta e non illada) que se trata de familias con menores con problemas de integración social, familias en risco de desestructuración familiar, pendentes de iniciar ou tendo iniciado un expediente de protección de menores, ou casos de intervención socio familiar, e non acrediten ser titulares doutros bens que pola súa valoración ou recente adquisición evidencien signos de capacidade económica suficiente. Darán dereito a unha bonificación do 20% nas taxas:  Familia numerosa de categoría xeral, segundo a súa definición contemplada na Lei 40/2003, de 18 de novembro, de protección ás familias numerosas.  As familias de especial consideración, agás as familias numerosas, de acordo coa definición e requisitos establecidos na Lei 3/2011, de 30 de xuño, de apoio á familia e á convivencia de Galicia. As anteriores bonificacións non son acumulables, de xeito que os usuarios/as tan só poderán acollerse a aquela que lles resulta máis beneficiosa. Estes beneficios fiscais non serán de aplicación na cota a ingresar pola formalización da matrícula, que en todo caso será a sinalado no artigo quinto desta ordenanza. Para a determinación dos conceptos de unidade familiar e das rendas computables, estarase ao disposto no artigo 11.5 da Ordenanza Fiscal Xeral de xestión, recadación e inspección dos tributos e doutros ingresos de dereito público do Concello de Ames. As persoas que desecan acollerse ás exencións recollidas nos anteriores apartados deberán achegar xunto coa correspondente solicitude a documentación que a continuación se relaciona:  Familia numerosa: Copia cotexada do libro de familia e título acreditativo de familia numerosa  Unidades familiares cunha renda per cápita inferior ao 50% do IPREM anual: Certificación de vida laboral de todos os integrantes da unidade familiar en idade laboral. Ademais, para a determinación destes ingresos seguirase as seguintes regras: a) No caso de presentación da declaración do IRPF do exercicio anterior, partirase do importe que figure na parte xeral e de aforro da base impoñible do imposto, para o que deberá achegarse copia da última declaración do IRPF de todos os membros maiores de idade que compoñan a unidade familiar, agás autorización. Para aquelas unidades familiares con renda per cápita igual ou inferior ao 25% do IPREM anual, nos que algún dos membros presenta declaración da renda, deberán achegar, ademáis a declaración xurada coa documentación prevista na letra b) do parágrafo seguinte. b) No caso de non estar obrigado a presentar a declaración do IRPF, estarase aos importes resultantes do certificado de retencións expedidos pola empresa ou das copias compulsadas das nóminas, do certificado de percibir prestacións sociais, e subsidiariamente, da declaración xurada de ingresos presentada por cada membro computable da unidade familiar maior de idade, sen prexuízo de achegarse a certificación correspondente da AEAT sobre os datos fiscais daqueles. A declaración xurada, para que teña validez, deberá vir acompañada dun certificado da entidade bancaria no que confíen as contas ou depósitos, sobre o saldo medio existente nos seis meses anteriores á petición de axuda, por cada membro computable da unidade familiar maior de idade, así como, de ser o caso, unha declaración xurada dos bens inmobles urbanos e rústicos dos que sexan titulares, coa referencia catastral, ubicación e valor catastral; e declaración dos vehículos de tracción mecánica dos que sexan titulares e data de adquisición. A declaración de titularidade de bens inmobles e vehículos comprobarase cos datos obrantes nos Padróns Municipais, coa consecuencia de que calquera falsedade ou omisión de datos será causa de denegación da bonificación. Se pola valoración do saldo existente en contas, dos bens ou pola recente adquisición destes, se evidencian signos de capacidade económica suficiente da unidade familiar, non se terán en conta os ingresos declarados, denegarase a bonificación e aplicarase a tarifa base que corresponda ou, nos supostos de tarifas progresivas, a tarifa non bonificada máis baixa. A non presentación da documentación vencellada a dita declaración xurada no prazo outorgado de subsanación, dará lugar a denegación da bonificación.  Nos supostos de separación, divorcio ou ruptura do vínculo non matrimonial, copia da sentenza xudicial que determine a mesma, baixa no correspondente rexistro de parellas de feito e convenio regulador onde conste a custodia do menor.  Resolución da axuda de emerxencia social para o caso de bonificación total ou informe de servizos sociais para o caso de bonificación do 50%.  Circunstancias que acrediten atoparse nalgún dos supostos de familia de especial consideración, de acordo coa definición e requisitos establecidos na lei 3/2011, de 30 de xuño, de apoio á familia e á convivencia de Galicia. Poderá esixirse en calquera momento a ampliación da documentación acreditativa das diferentes circunstancias que puntúan no baremo de exención das taxas. Incorpórase a seguinte disposición transitoria: “Disposición Transitoria: A modificación da ordenanza será de aplicación para os procedementos de revisión das bonificacións solicitadas no ano 2016, as que se refire o artigo 9.1 desta ordenanza, sempre que a súa aplicación resulte máis favorable para os obrigados tributarios.” Ames, 23 de xaneiro de 2017 O alcalde José M. Miñones Conde